b'\n_START_ARTICLE_\nKonjska kislica\n_START_SECTION_\nOpis\n_START_PARAGRAPH_\nKonjska kislica je najvi\xc5\xa1ja rastlina svojega rodu, saj lahko zraste do 2 metra v vi\xc5\xa1ino. V zemlji ima mo\xc4\x8dno koreniko, ki je lahko te\xc5\xbeka ve\xc4\x8d kilogramov. Iz nje spomladi po\xc5\xbeenejo \xc5\xa1tevilni \xc5\xa1iroko suli\xc4\x8dasti listi, ki imajo posamezne listne peclje in med seboj niso povezani. Ti listi dose\xc5\xbeejo dol\xc5\xbeino do 40, v \xc5\xa1irino pa okoli 15\xc2\xa0cm. Peclji teh spodnjih listov so na zgornji strani ploski. Steblo rastline je vzdol\xc5\xbeno \xc5\xbelebi\xc4\x8dasto in slabotno razvejano. Na vrhu stebla po\xc5\xbeenejo v vretenca razporejeni zelenkasto rde\xc4\x8di cvetovi. Vsak cvet ima svoj ovr\xc5\xa1ni list, sestavljeni pa so iz enojnega cvetnega pla\xc5\xa1\xc4\x8dka iz \xc5\xa1estih listkov, \xc5\xa1estih pra\xc5\xa1nikov in pesti\xc4\x8da, ki pa je zrasel iz treh plodnih listkov. Trije notranji cvetni listi imajo veliko bradavico. Socvetja poganjajo iz pazduh manj\xc5\xa1ih stebelnih listov suli\xc4\x8daste oblike, rastlina pa cveti julija in avgusta. Razmno\xc5\xbeuje se z delitvijo korenike, pa tudi s semeni._NEWLINE_Konjska kislica je eden redkih dekaploidnih organizmov, ki imajo po 200 individualnih kromosomov._NEWLINE_Rastlino zajedajo razli\xc4\x8dne vrste listnih u\xc5\xa1i, z listi pa se prehranjujejo tudi gosenice mo\xc4\x8dvirskega cekin\xc4\x8dka.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nKonjska kislica je samonikla v Evropi in zahodni Aziji, kjer najbolje uspeva v mo\xc4\x8dvirjih in na dobro namo\xc4\x8deni zemlji ob stoje\xc4\x8dih vodah na nevtralni in bazi\xc4\x8dni podlagi. Korenika vsebuje okoli 20% \xc4\x8dreslovin. V ljudskem zdravilstvu se uporablja prelivek iz zdrobljene korenike za ustavljanje driske in pri \xc4\x8drevesnih vnetjih. Za uporabo v zdravilstvu se koreniko nabira septembra in oktobra.'